钦定古今图书集成/明伦汇编/官常典/第536卷 > 缪大亨
## 钦定古今图书集成/明伦汇编/官常典/第536卷 > 缪大亨

按《明外史》本传：“大亨，定远人。初纠义兵，为元攻濠不
克，元兵溃散，大亨独率众二万人，与张知院屯横涧
山，固守月馀。太祖以计夜袭其营，众溃，大亨与子跳
去。比明，复收散卒列阵以待。太祖遣其叔贞谕降之，
命将所部卫左右，从征伐，数有功，擢元帅，总兵取扬
州，克之，降青军元帅张明鉴。初，明鉴聚众淮西，以青”
布为号，称青军，又称长枪军，由含山转掠扬州。元镇
南王孛罗普化招降之，以为濠泗义兵元帅。逾年食
尽，谋拥王作乱，王走死淮安。明鉴遂据城，屠居民以
食。大亨言于太祖：“贼饥困，若掠食四出，则难制矣。且
骁鸷可用，无为他人得。”太祖命大亨亟攻降之，得其
众数万，马二千馀匹，悉送其将校妻子至应天。改淮
海翼元帅府为江南分枢密院，以大亨为同佥枢密
院事，总制扬州、镇江。大亨有治略，宽厚不扰，而治军
严肃，禁暴除残，民甚悦之。未几，卒。太祖过镇江，叹曰：
“缪将军生平端直，未尝有过，惜不见矣。”遣使祭其墓。